Medscheme herwin miljoene uit bedrog, vermorsingArgieffoto (Foto; DarkoStojanovic, Pixabay) Medscheme, Suid-Afrika se grootste bestuurder van mediese fondse, het R107 miljoen herwin uit vervalste eise en verkwisting en meer as R300 miljoen in verminderde eise deur forensies ondersoeke, het die maatskappy Sondag gesê. “Medscheme kon deur sy analisestelsel eise identifiseer wat buite die gemiddelde patrone geval het,” het Anthony Pedersen, uitvoerende hoof van Medscheme, ŉ filiaal van AfroCentric Group, gesê. “Ondersoeke oor hierdie eise het bedrog en misbruik bevestig.” Pedersen maan kliënte om hul state noukeurig na te gaan en presies te verstaan watter eise by hul mediese skemas ingedien word. “Ons het meer as 1 500 oproepe van fluitjieblasers ontvang wat ons in kennis gestel het van moontlike bedrog, of verkwisting of misbruik teen mediese fondse. Dit is belangrik, want uiteindelik betaal die kliënt vir die bedrog, verkwisting of misbruik of enige verhogings in premies,” het Pedersen bygevoeg. “Dis jammer dat, solank as wat die mediese fonds steeds bly betaal, pasiënte nooit die fisioterapeut of dieetkundige by die hospitaal vra of dit ŉ noodsaaklike uitgawe was, en of die apteker die generiese middel oorhandig maar vir die duurder oorspronklike medikasie geëis het, en of jou mediese skema dalk reeds die patologiefaktuur betaal het wat jy in die pos ontvang het nie,” het hy gesê. Bedrog, verkwisting en misbruik is die doelbewuste misleiding of wanvoorstelling van ŉ persoon wat weet iets is vals, of om data só aan te bied dat die betaling verhoog word, of om betalings aan verskaffers te maak nadat pasiënte vir spesifieke dienste verwys is of wanneer verskaffers of pasiënte se identiteite gesteel is. Volgens die Raad van Gesondheidsorgfondse, is na raming minstens 10% tot 15% van alle eise vervals, misbruik of verkwistend van aard, dit is ŉ noemenswaardige uitgawe in ŉ R150 miljard-bedryf. Pedersen maan kliënte van mediesefondsskemas om seker te maak dat hulle nie slagoffers van bedrog word nie: – Hanteer jou mediesefondsnommer soos ŉ kredietkaart; moet dit nooit oor die foon verskaf tensy jy die persoon gebel het nie. As die kaart verloor word of gesteel is, moet dit dadelik by die skema aangemeld word; – Moenie gratis mediese dienste of -toerusting aanvaar in ruil vir ŉ mediesefondsnommer nie. Maatskappye of individue kan dié nommer onregmatig vir dienste of produkte gebruik wat jy nie ontvang het nie; – Hersien jou state noukeuring en hou ŉ ogie op dienste wat betaal is, maar nooit ontvang is nie; – As jy bedrog vermoed, meld dit dadelik aan.